CELEX: 62008TN0055
Language: hu
Date: 2008-02-05 00:00:00
Title: T-55/08. sz. ügy: 2008. február 5-én benyújtott kereset – UEFA kontra Bizottság

26.4.2008   
            
            
               HU
            
            
               Az Európai Unió Hivatalos Lapja
            
            
               C 107/28
            
         2008. február 5-én benyújtott kereset – UEFA kontra Bizottság
   (T-55/08. sz. ügy)
   (2008/C 107/48)
   Az eljárás nyelve: angol
   Felek
   
      Felperes: Union des associations européennes de football (UEFA) (Nyon, Svájc) (képviselők: A. Bell és K. Learoyd Solicitors)
   
      Alperes: az Európai Közösségek Bizottsága
   Kereseti kérelmek
   
               —
            
            
               Az Elsőfokú Bíróság semmisítse meg a vitatott határozatot, amennyiben az mint a közösségi jog tárgyát jóváhagyja az Egyesült Királyságban a teljes EURO jegyzékbe vételét; és
            
         
               —
            
            
               kötelezze a Bizottságot a saját költségei és az UEFA ezen eljárásokkal kapcsolatban felmerült költségei megfizetésére.
            
         Jogalapok és fontosabb érvek
   A 89/552/EGK tanácsi irányelv (1) 3a. cikke alapján valamely tagállam jegyzéket állíthat össze azon sport- vagy egyéb eseményekről, amelyeket „kiemelt társadalmi fontosságú eseményeknek” tart. A jegyzéken szereplő események nem képezhetik kizárólagos műsorszolgáltatási jogok tárgyát, amelyek az adott tagállamban a közönség jelentős részét kizárják az ilyen események ingyenes televíziós szolgáltatásban – élő közvetítés útján vagy felvételről – történő követésének lehetőségéből.
   A felperes a 2007. október 16-i 2007/730/EK bizottsági határozat (2) megsemmisítését kéri, amelyben a Bizottság megállapította, hogy az Egyesült Királyság által a 89/552/EGK tanácsi irányelv 3a. cikkének (1) bekezdése alapján összeállított, az egész UEFA labdarúgó-Európa-bajnokság döntő szakaszát, az EURO-t tartalmazó jegyzéke összeegyeztethető a közösségi joggal.
   Keresete alátámasztásaként a felperes azt állítja, hogy a Bizottság határozata:
   
               —
            
            
               nem a 89/552/EGK irányelv 3a. cikke (1) bekezdése szerint megkövetelt egyértelmű és átlátható eljárást követően került elfogadásra;
            
         
               —
            
            
               nem tartalmaz megfelelő indokolást;
            
         
               —
            
            
               nyilvánvaló értékelési hibán alapul, mivel a Bizottság arra a megállapításra jutott, hogy azok a meccsek, ahol nem játszik hazai nemzeti csapat az EURO-ban, kiemelt társadalmi jelentőségűnek tekinthetők az Egyesült Királyságban;
            
         
               —
            
            
               nem tartalmazza a versenyjog vagy a szolgáltatásnyújtás szabadságának megfelelő elemzését, továbbá aránytalan és indokolatlan versenytorzításhoz vezet a releváns piacon, valamint a műsorszolgáltató szolgáltatások szabad nyújtásának korlátozásához;
            
         
               —
            
            
               sérti a felperes tulajdonjogait, mivel korlátozza azt a módot, ahogyan a felperes értékesítheti a televíziózási jogokat az EURO vonatkozásában;
            
         
               —
            
            
               sérti az arányosság elvét, mivel se nem megfelelő, se nem szükséges a követett célkitűzések eléréséhez; és
            
         
               —
            
            
               sérti az egyenlő bánásmód elvét, mivel hátrányt okoz a felperesnek más jogosultakhoz képest.
            
         
      (1)  A tagállamok törvényi, rendeleti vagy közigazgatási intézkedésekben megállapított, televíziós műsorszolgáltató tevékenységre vonatkozó egyes rendelkezéseinek összehangolásáról szóló, 1989. október 3-i 89/552/EGK tanácsi irányelv (HL 1989. L 298., 23. o.; magyar nyelvű különkiadás 6. fejezet, 1. kötet, 224. o.).
   
      (2)  A tagállamok törvényi, rendeleti vagy közigazgatási intézkedésekben megállapított, televíziós műsorszolgáltató tevékenységre vonatkozó egyes rendelkezéseinek összehangolásáról szóló 89/552/EGK tanácsi irányelv 3a. cikkének (1) bekezdése alapján az Egyesült Királyság által hozott intézkedéseknek a közösségi joggal való összeegyeztethetőségéről szóló, 2007. október 16-i 2007/730/EK bizottsági határozat (HL 2007. L 295., 12. o.).